LATVIJAS REPUBLIKAS MINISTRU KABINETS

|  |  |  |
| --- | --- | --- |
|  |  |  |

2015.gada “\_\_\_” \_\_\_ Noteikumi Nr.

Rīgā (prot. Nr. .§)

**Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam**

 Izdoti saskaņā ar

Elektroenerģijas tirgus likuma

30.2 panta otro daļu

**I. Vispārīgie jautājumi**

1. Ministru kabineta noteikumi nosaka energoietilpīgo apstrādes rūpniecības uzņēmumu (turpmāk – komersants) kvalifikācijas kritērijus un kārtību, kādā šis komersants var iegūt tiesības uz samazinātu līdzdalību to izdevumu kompensēšanai publiskajam tirgotājam vai atteikties no tām.

2. Noteikumos lietoti šādi termini:

2.1. komersanta bruto pievienotā vērtība – summa pēc ražošanas faktoru izmaksām, no kuras ir atskaitīti netiešie nodokļi un kurai pieskaitītas saņemtās subsīdijas;

2.2. elektroenerģijas izmaksu īpatsvars bruto pievienotajā vērtībā (elektroenerģijas izmaksu intensitāte) – elektroenerģijas izmaksu konkrēta daļa bruto pievienotajā vērtībā, kas tiek aprēķināta, ņemot vērā elektroenerģijas lietotājiem attiecīgajā gadā noteikto obligātā iepirkuma komponenti;

2.3.     obligātā iepirkuma komponentes samazinājums – noteikta obligātā iepirkuma komponentes daļa, kas sastāda 85% no obligātā iepirkuma komponentes (*euro*) no ražotājiem, kas elektroenerģiju ražo, izmantojot atjaunojamos energoresursus, kuru energoietilpīgam komersantam, kas darbojas apstrādes rūpniecībā, ir tiesības saņemt no publiskā tirgotāja.

3. Piešķirtais obligātā iepirkuma komponentes samazinājums attiecībā uz tām pašām attiecināmajām izmaksām nevar tikt apvienots ar finansējumu citas atbalsta programmas vai individuālā atbalsta projekta ietvaros, kam finansējums tiek piešķirts no vietējiem, reģionālajiem, valsts vai Eiropas Savienības finanšu līdzekļiem par tām pašām attiecināmajām izmaksām.

4. Atbalsts netiek sniegts komersantam, uz kuru attiecas līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts tiek atzīts par nelikumīgu un nesaderīgu ar kopējo tirgu.

5. Energoietilpīgi komersanti, kas darbojas apstrādes rūpniecībā un veic saimniecisko darbību kādā no šo noteikumu 1. pielikumā uzskaitītajām nozarēm, var iegūt tiesības uz obligātā iepirkuma komponentes samazinājumu vienam kalendārajam gadam, ja tie vienlaicīgi atbilst šādiem kritērijiem:

5.1. to elektroenerģijas izmaksu intensitāte iepriekšējā kalendārajā gadā ir 20% vai augstāka;

5.2. kopējais elektroenerģijas patēriņš komersanta vajadzībām vienā pieslēguma vietā iepriekšējā kalendārā gada laikā ir bijis lielāks par 10 gigavatstundām (GWh);

5.3. komersants ir ieviesis energopārvaldības sistēmu, kas atbilst standartam LVS EN ISO 50001:2012 „Energopārvaldības sistēmas. Prasības un lietošanas norādījumi (ISO 50001:2011)”.

**II. Obligātā iepirkuma komponentes samazinājuma aprēķins**

6. Šo noteikumu 5. punktā minētajam komersantam obligātā iepirkuma komponentes samazinājumu aprēķina par iepriekšējā kalendārā gadā katrā pieslēguma vietā patērēto elektroenerģijas apjomu, kas pārsniedz 10 gigavatstundas (GWh).

7. Obligātā iepirkuma komponentes samazinājums komersantam, kas atbilst šo noteikumu 5. punkta prasībām, tiek piemērots par iepriekšējā kalendārā gadā patērēto elektroenerģiju, ņemot vērā iepriekšējā kalendārā gada elektroenerģijas patēriņa datus, ko apstiprina pārvades vai sadales sistēmas operators.

**III. Atbilstības noteikšana**

8. Atbilstību šo noteikumu 5. punktā ietvertajiem kritērijiem Ekonomikas ministrija novērtē un, nosakot skaitliskās vērtības, izmanto:

8.1. elektroenerģijas tirdzniecības līgumus un elektroenerģijas rēķinus par iepriekšējo kalendāro gadu;

8.2. informāciju par pēdējos 3 kalendārajos gados patērēto elektroenerģijas apjomu vai komersantam, kas uzņēmumu reģistrā reģistrēts vismaz vienu gadu pirms šo noteikumu 12. punktā minētā iesnieguma iesniegšanas brīža, par patērēto elektroenerģijas apjomu pirmajā kalendārajā gadā, tajā skaitā par saņemto elektroenerģiju no tirgotājiem, paša komersanta saražoto un patērēto elektroenerģiju, kā arī elektroenerģijas tīklā vai citiem galalietotājiem nodoto elektroenerģijas apjomu;

8.3. gada pārskatus, kas satur zvērināta revidenta revidētu finanšu pārskatu ar tajā ietvertu komersanta saimnieciskās darbības aprakstu;

8.4. komersanta sagatavotu papildu informāciju par patērēto elektroenerģijas apjomu, tajā skaitā saņemto elektroenerģiju no tirgotājiem, paša komersanta saražoto un patērēto elektroenerģiju, kā arī tīklā vai citiem galalietotājiem nodoto elektroenerģijas apjomu. Elektroenerģijas izmaksu aprēķinu, pieņemot, ka komersants nav saņēmis obligātā iepirkuma komponentes samazinājumu.

8.5. visas bruto pievienotās vērtības komponentes (sastāvdaļas) un bruto pievienotās vērtības aprēķinu;

8.6. Centrālās statistikas pārvaldes apliecinājumu par komersanta atbilstību Eiropas Savienības Saimniecisko darbību statistiskā klasifikācija (NACE 2.red.) kodam.

8.7. sertifikātu, kas apstiprina komersanta atbilstību standartam LVS EN ISO 50001:2012 „Energopārvaldības sistēmas. Prasības un lietošanas norādījumi (ISO 50001:2011)”.

9. Par komersanta darbības sākumu tiek uzskatīts brīdis, kad ir uzsākts elektroenerģijas patēriņš, pērkot elektroenerģiju tirgū ražošanas procesa vajadzībām.

10. Uz obligātā iepirkuma komponentes samazinājuma saņemšanu nevar pretendēt, ja:

10.1. komersantam ir ar tiesas spriedumu pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tam ir uzsākta bankrota procedūra, ir piemērota sanācija vai mierizlīgums, vai tā saimnieciskā darbība ir izbeigta, vai tas atbilst normatīvajos aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;

10.2. attiecībā uz komersantiem, ja uzkrāto zaudējumu dēļ ir zaudēta vairāk nekā puse no komersanta parakstītā kapitāla. Tā tas ir gadījumā, ja, uzkrātos zaudējumus atskaitot no rezervēm (un visām pārējām pozīcijām, kuras vispārpieņemts uzskatīt par daļu no komersanta pašu kapitāla), rodas negatīvs rezultāts, kas pārsniedz pusi no parakstītā kapitāla;

10.3. attiecībā uz komersantiem, kurā vismaz diviem dalībniekiem ir neierobežota atbildība, par komersanta parādsaistībām – ja uzkrāto zaudējumu dēļ ir zaudēta vairāk nekā puse no sabiedrības grāmatvedības uzskaitē uzrādītā kapitāla;

10.4. attiecībā uz komersantu, kas nav mazais vai vidējais komersants, kas atbilst Eiropas Komisijas (ES) 2014. gada 17. jūnija Regulas Nr. 651/2014, ar ko noteiktas atbalsta kategorijas atzīst par saderīgu ar iekšējo tirgu, piemērojot Līguma 107.pantu un 108.pantu (turpmāk –Komisijas Regula Nr.651/2014) 1. pielikumā noteiktajai definīcijai pēdējos divus gadus:

10.4.1. komersanta parādsaistību un pašu kapitāla bilances vērtību attiecība ir pārsniegusi 7,5;

10.4.2. komersanta procentu seguma attiecība, kas rēķināta pēc peļņas pirms procentiem, nodokļiem, nolietojuma un amortizācijas, ir bijusi mazāka par 1,0.

10.5. komersantam ir Valsts ieņēmumu dienesta administrēto nodokļu (nodevu), tai skaitā valsts sociālās apdrošināšanas obligāto iemaksu parādi, kuru kopsumma pārsniedz 150 euro;

10.6. komersants iepriekš sniedzis nepatiesu informāciju, pretendējot uz obligātā iepirkuma komponentes samazinājuma saņemšanu;

10.7. komersants vai tā interesēs darbojušās fiziska persona ir sodīta par noziedzīgu nodarījumu, kas skāris Latvijas Republikas vai Eiropas Savienības finanšu intereses, un saskaņā ar Krimināllikumu ir piemēroti piespiedu ietekmēšanas līdzekļi;

10.8. komersants iepriekš nav ievērojis atbalsta nosacījumus, kas komersantam jāievēro, saņemot obligātā iepirkuma komponentes samazinājumu;

10.9. komersants saņēmis vai paredz saņemt finansējumu par tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem.

**IV. Iesnieguma sagatavošana un iesniegšana**

11. Komersants, kas vēlas iegūt tiesības uz obligātā iepirkuma komponentes samazinājumu, iesniedz Ekonomikas ministrijā iesniegumu atbilstoši šo noteikumu 12. – 17. punktam.

12. Lai pretendētu uz obligātā iepirkuma komponentes samazinājumu, šo noteikumu 11. punktā minēto iesniegumu komersants sagatavo uz iesnieguma veidlapas (šo noteikumu 2. pielikums) un pievieno šo noteikumu [16. punktā](http://m.likumi.lv/doc.php?id=216010#p32) minētos dokumentus.

13. Ja iesniegumu iesniedz papīra formā, to iesniedz divos eksemplāros. Katru iesnieguma un tā pielikumu eksemplāru iesniedz caurauklotu, ar secīgi sanumurētām lapām, uz pēdējās lapas aizmugurē diegu gali ir pielīmēti, uz uzlīmes ir norāde par dokumentā sanumurēto un cauraukloto lapu skaitu, apliecinājums par dokumentu kopiju pareizību, un komersanta pilnvarotās personas paraksts.

14. Ja iesniegumu iesniedz elektroniska dokumenta veidā, tam jāatbilst šādām prasībām:

14.1. iesniegums ir izstrādāts DOC, DOCX, XLS, XLSX, vai PDF  datņu formātā;

14.2. iesnieguma veidlapa un papildus iesniedzamo dokumentu oriģināli ir parakstīti katrs atsevišķi ar elektronisko parakstu un apliecināti ar laika zīmogu pirms iesnieguma iesniegšanas beigu termiņa. Ja papildus iesniedzamie dokumenti ir dokumentu kopijas, tie ir apliecināti katrs atsevišķi ar komersanta drošu elektronisko parakstu un laika zīmogu pirms iesnieguma iesniegšanas beigu termiņa.

15. Ja komersants iesniegumu iesniedz personīgi, par iesnieguma iesniegšanas laiku uzskatāms Ekonomikas ministrijas apstiprinājumā (zīmogā) norādītais saņemšanas datums un laiks. Ja iesniegumu iesniedz elektroniska dokumenta veidā, par iesnieguma iesniegšanas datumu un laiku tiek uzskatīta iesnieguma saņemšana Ekonomikas ministrijas oficiālajā e-pasta adresē.

16. Šo noteikumu 12. punktā minētajam iesniegumam komersants pievieno šādus dokumentus:

16.1. operatīvo finanšu pārskatu par laikposmu no kalendārā gada sākuma līdz pēdējam noslēgtajam mēnesim, kas iesnieguma iesniegšanas dienā nedrīkst būt vecāks par diviem mēnešiem;

16.2. elektroenerģijas tirdzniecības līgumu (-us) par iepriekšējo kalendāro gadu;

16.3. elektroenerģijas rēķinu (-us) par iepriekšējo kalendāro gadu un pierādījumu (-us) par to pilnīgu apmaksu;

16.4. informāciju par patērēto elektroenerģijas apjomu iepriekšējā kalendārā gadā katrā pieslēguma vietā;

16.5. gada pārskatus par pēdējiem 3 kalendārajiem gadiem, kas satur zvērināta revidenta revidētus finanšu pārskatus. Komersants, kas uzņēmumu reģistrā reģistrēts mazāk par gadu līdz šo noteikumu 12. punktā minētā iesnieguma iesniegšanas brīdim, iesniedz gada pārskatu par pirmo pilno kalendāro gadu, kas satur zvērināta revidenta revidētu finanšu pārskatu.

16.6. bruto pievienotās vērtības aprēķinu, elektroenerģijas izmaksu īpatsvara bruto pievienotajā vērtībā un obligātā iepirkuma komponentes samazinājuma aprēķinu saskaņā ar šo noteikumu 6. punktā un šo noteikumu 3. pielikumā iekļautajiem kritērijiem, pievienojot zvērināta revidenta rakstveida ziņojumu par aprēķinu pareizības pārbaudē konstatētajiem faktiem. Zvērināts revidents vai zvērinātu revidentu komercsabiedrība veic šādu pārbaudi un sniedz pārbaudes ziņojumu, ievērojot zvērinātu revidentu profesionālo darbību reglamentējošo normatīvo aktu un standartu prasības;

16.7. sertifikātu atbilstoši standartam LVS EN ISO 50001:2012 „Energopārvaldības sistēmas. Prasības un lietošanas norādījumi (ISO 50001:2011)”.

17. Komersantam, kas uzņēmumu reģistrā reģistrēts vismaz vienu gadu pirms šo noteikumu 12. punktā minētā iesnieguma iesniegšanas brīža, iesniedz gada pārskatu par pirmo gadu. Trešajā darbības gadā komersants iesniedz pirmā un otrā darbības gada pārskatus. Katram minētajam gada pārskatam jābūt pievienotam zvērināta revidenta revidētam finanšu pārskatam ar tajā ietvertu komersanta saimnieciskās darbības aprakstu.

18. Centrālās statistikas pārvalde pēc Ekonomikas ministrijas pieprasījuma izsniedz attiecīgā komersanta, kas pretendē uz tiesību saņemšanu obligātā iepirkuma komponentes samazinājumam, Centrālā statistikas pārvaldē iesniegtu veidlapu saskaņā ar Ministru kabineta 2006. gada 6. novembra noteikumu Nr.922 “Valsts statistikas pārskatu un anketu veidlapu paraugu apstiprināšanas noteikumi” apstiprinātas kopijas.

**V. Kritēriji obligātā iepirkuma komponentes saņemšanai**

19. Ekonomikas ministrija izskata iesniegumu viena mēneša laikā pēc tā saņemšanas. Ekonomikas ministrija ir tiesīga pārbaudīt iesniegto un klāt pievienoto dokumentu autentiskumu un komersanta identitāti.

20. Ja iesniegums nesatur pilnīgu informāciju, vai nav atbilstošs šo noteikumu 2. pielikumam, vai nav noformēts atbilstoši šo noteikumu 14. punkta prasībām vai iesniegumam nav pievienoti visi dokumenti atbilstoši šo noteikumu 16. punktam, vai pārbaudē kāds no iesniegumam pievienotajiem dokumentiem atzīstams par spēkā neesošu vai nepilnīgu, Ekonomikas ministrija lūdz komersantu 10 darba dienu laikā iesniegt trūkstošo informāciju vai dokumentus. Ja noteiktajā laikā no Ekonomikas ministrijas pieprasījuma nosūtīšanas dienas nav iesniegts prasītais, Ekonomikas ministrija pieņem lēmumu noraidīt iesniegumu. Noraidījums neliedz komersantam atkārtoti pretendēt uz obligātā iepirkuma komponentes samazinājumu.

21. Ja komersants atbilst šajos noteikumos izvirzītajām prasībām, Ekonomikas ministrija pieņem lēmumu piešķirt komersantam tiesības uz obligātā iepirkuma komponentes samazinājumu par iepriekšējā kalendārā gadā patērēto elektroenerģiju tādu izdevumu kompensēšanai publiskajam tirgotājam, kas sedz atbalstu elektroenerģijas ražošanai no atjaunojamiem energoresursiem. Minēto lēmumu Ekonomikas ministrija komersantam izsniedz divos eksemplāros.

22. Papildus Administratīvā procesa likumā iekļautajām prasībām šo noteikumu 21. punktā minētajā lēmumā norāda:

22.1. obligātā iepirkuma komponentes samazinājuma apjomu (euro bez pievienotās vērtības nodokļa);

22.2. informāciju, ka komersants atbilst maza vai vidēja komersanta definējumam atbilstoši Komisijas Regulas Nr. 651/2014 1. pielikumā noteiktajai definīcijai, vai kvalificējoties kā lielam komersantam gadījumā, ja tas neatbilst iepriekš minētajai definīcijai;

22.3. norādi par komersanta atrašanās vietas reģionu (teritoriālais sadalījums statistikas pārskatiem) NUTS II sistēmas līmenī un norādi par galveno ekonomikas nozari (NACE grupu līmenī), kurā darbojas komersants;

22.4. lēmuma spēkā esamības termiņu uz 3 (trīs) kalendārajiem mēnešiem.

23. Ekonomikas ministrija pieņem lēmumu nepiešķirt komersantam tiesības uz obligātā iepirkuma komponentes samazinājumu par iepriekšējā kalendārā gadā patērēto elektroenerģiju šādos gadījumos:

23.1. iesniegumā vai tam pievienotajos dokumentos sniegtie dati ir neprecīzi vai nav pienācīgi pamatoti ar ekonomiskiem aprēķiniem un komersants pēc Ekonomikas ministrijas pieprasījuma saskaņā ar 20. punktu nav iesniedzis precizētu informāciju;

23.2. komersants neatbilst šo noteikumu 5. punktā ietvertajām prasībām;

23.3. komersants atbilst šo noteikumu 10. punktā ietvertajiem kritērijiem.

24. Ja komersants vēlas atteikties no saskaņā ar šo noteikumu 21. punktā piešķirtajām tiesībām, tas iesniedz Ekonomikas ministrijai attiecīgu iesniegumu. Ekonomikas ministrija par to nekavējoties informē publisko tirgotāju un viena mēneša laikā pēc iesnieguma saņemšanas izskata iesniegumu un pieņem lēmumu par tiesību uz obligātā iepirkuma komponentes samazinājumu atcelšanu.

**VI. Tiesību uz obligātā iepirkuma komponentes samazinājumu izdevumu kompensēšanai publiskajam tirgotājam īstenošana**

25. Tiesības uz obligātā iepirkuma komponentes samazinājumu īsteno, ņemot vērā saskaņā ar šo noteikumu 21. punktu izdoto Ekonomikas ministrijas lēmumu.

26. Komersants iesniedz publiskajam tirgotājam vienu no šo noteikumu 21. punktā minētā Ekonomikas ministrijas lēmuma eksemplāriem un izraksta rēķinu par obligātā iepirkuma komponentes samazinājumu par iepriekšējā gadā komersantam piemēroto obligātā iepirkuma komponenti. Rēķina summai jāatbilst šo noteikumu 21. punktā minētā lēmumā norādītajai summai.

27. Ja komersanta rēķinā iekļautais obligātā iepirkuma komponentes samazinājuma apjoms (euro bez pievienotās vērtības nodokļa) atbilst saskaņā ar šo noteikumu 21. punktu izsniegtajā lēmumā norādītajai summai, publiskais tirgotājs apmaksā komersanta izrakstīto rēķinu viena kalendārā mēneša laikā no rēķina saņemšanas dienas.

28. Publiskais tirgotājs saskaņā ar šo noteikumu 27. punktu veikto maksājumu iekļauj obligātā iepirkuma komponentē. Sabiedrisko pakalpojumu regulēšanas komisija, apstiprinot obligātā iepirkuma komponentes, ņem vērā saskaņā ar šo noteikumu 27. punktā veiktās izmaksas.

29. Ekonomikas ministrija reģistrē un uzskaita saskaņā ar šo noteikumu 21. punktu izdotos lēmumus, nodrošina izdoto lēmumu glabāšanu arhīvā vismaz 10 gadus un publicē tos savā tīmekļvietnē trīs darba dienu laikā pēc lēmuma pieņemšanas dienas.

**Noslēguma jautājumi**

30. Uz obligātā iepirkuma komponentes samazinājumu izdevumu kompensēšanai publiskajam tirgotājam par atbalstu elektroenerģijas ražošanai no atjaunojamiem energoresursiem var pieteikties par izmaksām, kas radušās, sākot ar 2015. gada 1. jūliju. Minētais atbalsts tiek sniegts par izmaksām, kas radušās līdz 2020. gada 31. decembrim.

31. Šo noteikumu 17.5. apakšpunktā noteiktā prasība tiek piemērota, sākot ar gada pārskatiem par 2015. gadu.

32. Šie noteikumi stājas spēkā pēc tam, kad Eiropas Komisija ir pieņēmusi lēmumu par pasākuma atbilstību Eiropas Savienības iekšējam tirgum.

33. Ekonomikas ministrija pēc tam, kad Eiropas Komisija ir pieņēmusi lēmumu par pasākuma atbilstību Eiropas Savienības iekšējam tirgum saņemšanas, nosūta attiecīgu paziņojumu publicēšanai oficiālajā izdevumā "Latvijas Vēstnesis”.

Ministru prezidente L.Straujuma

Valsts kancelejas direktora pienākumu izpildītāja I.Gailīte

Iesniedzējs:

ekonomikas ministra pienākumu izpildītājs,

veselības ministrs G.Belēvičs

Vīza:

valsts sekretārs R.Beinarovičs

14.07.2015. 08:29

2158

B.Logina

67013214

Baiba.Logina@em.gov.lv